CELEX: 32013R0055
Language: mt
Date: 2012-12-17 00:00:00
Title: Regolament tal-Kunsill (UE) Nru 55/2013 tas- 17 ta’ Diċembru 2012 dwar l-estensjoni tal-kamp ta’ applikazzjoni tar-Regolament (UE) Nru 1214/2011 tal-Parlament Ewropew u tal-Kunsill dwar it-trasport transkonfinali professjonali tal-euro fi flus kontanti bit-triq bejn Stati Membri taż-żona tal-euro

24.1.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 21/1
            
         REGOLAMENT TAL-KUNSILL (UE) Nru 55/2013
   tas-17 ta’ Diċembru 2012
   dwar l-estensjoni tal-kamp ta’ applikazzjoni tar-Regolament (UE) Nru 1214/2011 tal-Parlament Ewropew u tal-Kunsill dwar it-trasport transkonfinali professjonali tal-euro fi flus kontanti bit-triq bejn Stati Membri taż-żona tal-euro
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 352 tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Wara t-trasmissjoni tal-abbozz tal-att leġislattiv lill-parlamenti nazzjonali,
   Wara li kkunsidra l-opinjoni tal-Bank Ċentrali Ewropew (1),
   Filwaqt li jaġixxi skont proċedura leġislattiva speċjali,
   Billi:
   
               (1)
            
            
               Ir-Regolament (UE) Nru 1214/2011 tal-Parlament Ewropew u tal-Kunsill (2) jimmira li jiffaċilita t-trasport transkonfinali ta’ flus kontanti euro bejn l-Istati Membri. Madankollu, dak ir-Regolament japplika biss għat-territorju ta’ dawk l-Istati Membri li adottaw l-euro bħala l-munita unika tagħhom.
            
         
               (2)
            
            
               Fil-perijodu ta’ qabel il-bidla għall-euro fi Stat Membru, hemm il-ħtieġa li euro fi flus kontanti jiġu ttrasportati minn Stati Membri eżistenti taż-żona tal-euro, peress li l-karti tal-euro meħtieġa għall-bidla ġeneralment jiġu trasportati minn stokkijiet eżistenti fiż-żona tal-euro, u l-muniti tal-euro ħafna drabi jiġu stampati kompletament jew parzjalment f’pajjiżi barranin.
            
         
               (3)
            
            
               Huwa għalhekk meħtieġ li r-Regolament (UE) Nru 1214/2011 japplika wkoll għall-Istati Membri li qed jippreparaw biex jadottaw l-euro. Għandu japplika mid-data tad-deċiżjoni tal-Kunsill li tabroga d-derogi tal-Istati Membri kkonċernati milli jipparteċipaw fl-euro.
            
         
               (4)
            
            
               Billi l-għan ta’ dan ir-Regolament, jiġifieri l-faċilitazzjoni tat-trasport transkonfinali tal-euro fi flus kontanti bit-triq bejn l-Istati Membri attwali taż-żona tal-euro u l-Istati Membri li dalwaqt jintroduċu l-euro, ma jistax jinkiseb b’mod suffiċjenti mill-Istati Membri minħabba s-sistemi regolatorji nazzjonali dettaljati ħafna u diverġenti dwar il-kwistjoni, u jista’ għalhekk, minħabba l-iskala u l-effetti tal-azzjoni, jinkiseb aħjar fil-livell tal-Unjoni, l-Unjoni tista’ tadotta miżuri, f’konformità mal-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stipulat f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak l-għan,
            
         ADOTTA DAN IR-REGOLAMENT:
   Artikolu 1
   Ir-Regolament (UE) Nru 1214/2011 tal-Parlament Ewropew u tal-Kunsill għandu japplika għat-territorju ta’ Stat Membru li għadu ma adottax l-euro mid-data tad-deċiżjoni tal-Kunsill li tabroga d-deroga tal-Istati Membri kkonċernati milli jipparteċipaw fl-euro, meħuda f’konformità mal-Artikolu 140(2) tat-Trattat dwar il-Funzjonament tal-Unjoni Ewropea.
   Artikolu 2
   Dan ir-Regolament għandu jidħol fis-seħħ tnax-il xahar wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta’ Diċembru 2012.
      
         
            Għall-Kunsill
         
         
            Il-President
         
         S. ALETRARIS
      
   
   
      (1)  Opinjoni tal-5 ta’ Ottubru 2010 (ĠU C 278, 15.10.2010, p. 1).
   
      (2)  ĠU L 316, 29.11.2011, p. 1.